****

**ประกาศมหาวิทยาลัยเทคโนโลยีราชมงคลล้านนา น่าน**

**เรื่อง นโยบายและแนวทางการดำเนินการประกันคุณภาพการศึกษาภายใน**

.....................................................................

อาศัยอำนาจตามความในมาตรา ๕ และมาตรา ๔๗ วรรคสอง แห่งพระราชบัญญัติการศึกษาแห่งชาติ พ.ศ. ๒๕๔๒ แก้ไข เพิ่มเติม (ฉบับที่ ๒) พ.ศ. ๒๕๔๕ และกฏกระทรวงว่าด้วยระบบ หลักเกณฑ์ และวิธีการประกันคุณภาพการศึกษา พ.ศ. ๒๕๕๓ มหาวิทยาลัยเทคโนโลยีราชมงคลล้านนา น่าน จึงได้กำหนด นโยบาย เพื่อแสดงเจตนารมณ์ร่วมกันที่จะพัฒนาคุณภาพ การจัดการศึกษาตามพันธกิจของมหาวิทยาลัยฯ เพื่อให้ได้ผลผลิต ผลลัพธ์ ที่มีคุณภาพตามเกณฑ์มาตรฐานการอุดมศึกษา เกณฑ์การประเมินตามองค์ประกอบคุณภาพ ของสำนักงานคณะกรรมการการอุดมศึกษา (สกอ.) โดยมีการกำหนดแนวทางการดำเนินการประกันคุณภาพการศึกษา ดังนี้

**นโยบายข้อที่ ๑**  กำหนดให้ทุกหน่วยงานมีระบบและกลไกการประกันคุณภาพการศึกษาภายใน และให้ถือว่าการประกันคุณภาพภายในเป็นส่วนหนึ่งของกระบวนการบริหารจัดการ ที่ต้องดำเนินการอย่างต่อเนื่อง และให้ถือเป็นส่วนหนึ่งของการดำเนินงานตามปกติ

**แนวทางดำเนินการ**

๑.๑ มีระบบและกลไกการประกันคุณภาพภายในซึ่งประกอบด้วย การควบคุมคุณภาพ   
การตรวจสอบคุณภาพ และการประเมินคุณภาพการศึกษาอย่างต่อเนื่อง

๑.๒ มีคณะกรรมการประกันคุณภาพการศึกษา มหาวิทยาลัยเทคโนโลยีราชมงคลล้านนา น่าน และคณะกรรมการกำกับตัวบ่งชี้และผู้รับผิดชอบตัวบ่งชี้ประกันคุณภาพการศึกษา เพื่อทำหน้าที่ ดำเนินการตามกรอบนโยบาย และแนวทางการปฏิบัติเกี่ยวกับการประกันคุณภาพการศึกษา

๑.๓ มีรายงานประจำปีที่เป็นรายงานการประเมินตนเอง ส่งต้นสังกัด หรือ หน่วยงานที่เกี่ยวข้อง และเผยแพร่ให้สาธารณชนได้รับทราบ

๑.๔ มีการนำผลการประเมินคุณภาพภายในมาพัฒนาปรับปรุงการดำเนินการประกันคุณภาพตามพันธกิจให้เกิดผลดี มีการประเมินผลลัพธ์และการนำผลการประเมินมาใช้ในการพัฒนางานประจำให้เกิดคุณภาพอย่างต่อเนื่อง

**นโยบายข้อที่ ๒** ส่งเสริมและสนับสนุนให้ทุกหน่วยงานจัดทำระบบการประกันคุณภาพการศึกษา เพื่อพัฒนาคุณภาพและมาตรฐานการศึกษา

**แนวทางดำเนินการ**

๒.๑ มีการพัฒนาระบบการประกันคุณภาพของหน่วยงานตั้งแต่ระดับหลักสูตร คณะ สถาบัน

๒.๒ มีระบบการพัฒนาการประกันคุณภาพ โดยเริ่มจากการวางแผน การดำเนินการตามแผน   
การตรวจสอบประเมิน และการปรับปรุงพัฒนาเพื่อให้บรรลุเป้าหมายตามกระบวนการ PDCA

**นโยบายข้อที่ ๓**  ส่งเสริมสนับสนุนให้มีกิจกรรมด้านการประกันคุณภาพการศึกษา  
 **แนวทางดำเนินการ**

๓.๑ จัดกิจกรรมด้านการประกันคุณภาพการศึกษาที่สามารถทำให้เกิดการพัฒนาตัวบ่งชี้ประกันคุณภาพการศึกษา

๓.๒ จัดกิจกรรมให้ความรู้และทักษะด้านการประกันคุณภาพแก่นักศึกษา เพื่อให้นักศึกษานำไปใช้กับกิจกรรมของนักศึกษาให้มีความเชื่อมโยงกับระบบการประกันคุณภาพของมหาวิทยาลัย

จึงประกาศมาเพื่อทราบโดยทั่วกัน

ประกาศ ณ วันที่ ๑๖ พฤศจิกายน พ.ศ. ๒๕๖๓

(ผู้ช่วยศาสตราจารย์ประสงค์ เหลี่ยมโสภณ)

ผู้ช่วยอธิการบดี ปฏิบัติราชการแทน  
ผู้ปฏิบัติหน้าที่อธิการบดีมหาวิทยาลัยเทคโนโลยีราชมงคลล้านนา